b'\n_START_ARTICLE_\nArmenija\n_START_SECTION_\nIzvor imena\n_START_PARAGRAPH_\nArmenija se v armen\xc5\xa1\xc4\x8dini imenuje Hajastan, kar pomeni Haikova de\xc5\xbeela. V Svetem pismu je Haik bil Noev pra-pravnuk (sin Togarmaha, ki je bil sin Gomerja, ta pa je bil sin Noevega sina Jafeta). Haik naj bi pri 130 letih od\xc5\xa1el v \xc5\xa0inar (Babilon) gradit Babilonski stolp. Zaradi \xc2\xbbbo\xc5\xbeanskega\xc2\xab\xc2\xa0zunanjega videza mu je asirski vladar Bel (znan tudi kot Nimrod) ukazal naj ostane, da bi ga po bo\xc5\xbeje \xc4\x8dastili, vendar se je uprl tej zahtevi in se vrnil v svojo domovino pod Araratom. Zato je Nimrod \xc5\xa1el s svojo vojsko za njim, v bitki pri jezeru Van (danes v Tur\xc4\x8diji) pa je Haik s pu\xc5\xa1\xc4\x8dico s tremi peresi prestrelil Nimrodov oklep in ga ubil, po \xc4\x8demer se je asirska vojska umaknila, Haik pa je \xc5\xbeivel \xc5\xa1e do svojega 400. leta. Od te bitke dalje \xc5\xa1teje tudi tradicionalni armenski koledar._NEWLINE_Ime Armenija, po katerem je de\xc5\xbeela znana v ve\xc4\x8dini jezikov, so pred pribli\xc5\xbeno 3 tiso\xc4\x8dletji (torej okoli leta 1000 pr. n. \xc5\xa1t.) za\xc4\x8deli uporabljati gr\xc5\xa1ki zgodovinarji po armenskem voditelju Aramu, ki je po legendi bil \xc5\xa1esti v nasledstveni liniji za Haikom, torej pravnuk Haikovega pravnuka.\n_START_SECTION_\nPovr\xc5\xa1je\n_START_PARAGRAPH_\nArmenija je celinska dr\xc5\xbeava brez izhoda na morje. Povpre\xc4\x8dna nadmorska vi\xc5\xa1ina je 1370 m in le 10\xc2\xa0% ozemlja le\xc5\xbei ni\xc5\xbeje od 1000 m. Najvi\xc5\xa1ji vrh je 4090 m visok Aragac (ok. 70\xc2\xa0km severno od Erevana), najni\xc5\xbeja nadmorska vi\xc5\xa1ina (400 m) pa je v soteski reke Debed na severu dr\xc5\xbeave ob meji z Gruzijo. Ve\xc4\x8dino ozemlja tvori visoka planota, v katero so zarezane soteske rek, npr. Hrazdan, Arpa, Debed, Azat. Gorata sta predvsem severni in severovzhodni del dr\xc5\xbeave, kjer se razteza gorska veriga Mali Kavkaz. Jezero Sevan na vzhodu dr\xc5\xbeave sodi med najve\xc4\x8dja visokogorska jezera in je najve\xc4\x8dje v Zakavkazju. Na zahodu dr\xc5\xbeave (ob meji s Tur\xc4\x8dijo) se nahaja rodovitna dolina reke Araks.\n_START_SECTION_\nPodnebje\n_START_PARAGRAPH_\nZaradi gora ni izrazitih vplivov \xc4\x8crnega in Kaspijskega jezera. Podnebje je tako celinsko z vro\xc4\x8dimi poletji in hladnimi zimami, temperatura in koli\xc4\x8dina padavin pa sta odvisna tudi od zemljepisne \xc5\xa1irine in nadmorske vi\xc5\xa1ine. Najhladneje je in najve\xc4\x8d padavin (do 800\xc2\xa0mm) pade v goratih predelih na severu in severovzhodu dr\xc5\xbeave, najtopleje pa je ob meji z Iranom. Na osrednji planoti pade do 250\xc2\xa0mm padavin na leto, srednja zimska temperatura je okoli 0\xc2\xa0\xc2\xb0C, srednja poletna temperatura pa okoli 25\xc2\xa0\xc2\xb0C. Poleti lahko dnevna temperatura v Erevanu dose\xc5\xbee tudi 44\xc2\xa0\xc2\xb0C, v zimski no\xc4\x8di pa pade na -15\xc2\xa0\xc2\xb0C. Zima hitro preide v poletje in obratno, tako da sta pomlad in jesen neizraziti in kratki.\n_START_SECTION_\nPrebivalstvo\n_START_PARAGRAPH_\nNa popisu prebivalstva leta 2001 so na\xc5\xa1teli pribli\xc5\xbeno 3.000.000 prebivalcev. 96\xc2\xa0% odstotkov prebivalcev se je izreklo za Armence, 2\xc2\xa0% za Ruse, preostanek pa predstavljajo Jezidi in Kurdi. \xc5\xbde med razpadanjem Sovjetske zveze je iz Armenije pobegnilo pribli\xc5\xbeno 200.000 Azerbajd\xc5\xbeancev, v Armenijo pa se je priselil prete\xc5\xbeni del 260.000 Armencev, ki so pobegnili iz Azerbajd\xc5\xbeana. Popis je tudi pokazal, da se je med letoma 1991 in 2001 skoraj \xc4\x8detrtina prebivalstva (pribli\xc5\xbeno 800.000) izselila, najve\xc4\x8d v Rusijo._NEWLINE_Velika ve\xc4\x8dina Armencev pripada armenski apostolski cerkvi, ki velja za samostojno vejo kr\xc5\xa1\xc4\x8danstva. Nekaj prebivalstva na severozahodu, zlasti v provinci \xc5\xa0irak pripada rimskokatoli\xc5\xa1ki cerkvi. Precej\xc5\xa1en del Rusov pripada ruski pravoslavni cerkvi, Jezidi pripadajo zoroastrstvu, Kurdi pa islamu.'